চিতলমারী-ফকিরহাট ও মোল্লাহাটে চিংড়ির খাবারের মূল্য গত কয়েকদিনে অস্বাভাবিকভাবে বৃদ্ধি পেয়েছে। চাহিদামত চিংড়ি খাবার না পাওয়া ও মূল্য বৃদ্ধি পাওয়াতে চিংড়ি  চাষিরা হতাশাগ্রস্ত হয়ে পড়েছে। এভাবে খাবারের মূল্য বৃদ্ধি পেলে চিংড়ি রপ্তানি আয়ের উত্স্য ধ্বংস হবে বলে এলাকার সচেতন মহল মনে করছে। শামুকের মাংস চিংড়ি মাছের প্রধান খাদ্য। শামুকের মাংসের অস্বাভাবিক মূল্য চাষিরা বিকল্প খাদ্য হিসাবে বিভিন্ন ফিসফিড, গমের ভুষি, সয়াবিনের ভুষি মাছের খাদ্য হিসাবে ব্যবহার করছে। গত ১৫ দিন আগে শামুকের মাংস প্রতি কেজি ১৮ টাকা ছিল বর্তমানে ২৫ টাকা, গমের ভুষি প্রতিবস্তা ৭শ ৫০ টাকা স্থলে ৮শ ৫০ টাকা, সয়াবিনের ভুষি ১৬শ ৫০ টাকার স্থলে ১৮শ ৫০ টাকা দরে বিক্রি হচ্ছে। ফলতিতা অনিল মন্ডল, সাধন সাহা,  চিতলমারীর সাগর শেখ ও আবুল কালাম আজাদ জানান, নারায়ণগঞ্জ ও ঢাকা মোকামে ভুষি পাওয়া যাচ্ছে না। বিদেশ থেকে গমের ও সয়াবিনের ভুষি আমদানী না হলে চিংড়ি চাষে ধস নামবে বলে তাদের ধারণা। ১০-১৫ দিনের মধ্যে খাবারের মূল্য আরো বৃদ্ধি পাবে বলে তারা জানান। অপরদিকে এলাকার অধিকাংশ চিংড়ি চাষি জানান, গমের ভুষিতে অসাধু ব্যবসায়ীরা গাছের গুঁড়া ও ধানের তুষ-কুড়া মিশ্রণ দিচ্ছে। এসব খাবার খাওয়ালে চিংড়ি মাছের করাত বাঁকা ও দাড়ি কেটে যাবে। যার কারণে বেশীরভাগ চিংড়ি ঘেরের মাছ ভাইরাসে আক্রান্ত হবে। মোল্লাহাটের চিংড়ি চাষি নজরুল মিয়া, তুহিন  শেখ, বিল্লাল হোসেন ও উপেন মন্ডল জানান, খাবারের দাম এভাবে বৃদ্ধি পেলে চিংড়ি চাষিরা লোকশানের বোঝা নিয়ে থাকবে। ধ্বংস হবে রপ্তানিযোগ্য চিংড়ি চাষ।